KOMISIJAS REGULA (ES) 2020/685

(2020. gada 20. maijs),

ar ko Regulu (EK) Nr. 1881/2006 groza attiecībā uz perhlorāta maksimāli pieļaujamo koncentrāciju konkrētos pārtikas produktos

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes Regulu (EEK) Nr. 315/93 (1993. gada 8. februāris), ar ko nosaka Kopienas procedūras attiecībā uz piesārņotājiem pārtikā (1), un jo īpaši tās 2. panta 3. punktu,

tā kā:

(1) Komisijas Regulā (EK) Nr. 1881/2006 (2) ir noteikta konkrētu piesārņotāju maksimāli pieļaujamā koncentrācija pārtikas produktos.

(2) Eiropas Pārtikas nekaitīguma iestādes (“Iestāde”) zinātnes ekspertu grupa jautājumos, kas saistīti ar piesārņojumu pārtikas apritē (“CONTAM grupa”) 2014. gada 30. septembrī pieņēma zinātnisku atzinumu par sabiedrības veselības apdraudējumu, kas saistīts ar perhlorāta klātbūtni pārtikā (3). Pamatojoties uz vairogdziedzera joda uzņemšanas inhibīciju veseliem pieaugušajiem, CONTAM grupa noteica pieļaujamo dienas devu 0,3 mikrogrami uz kilogramu ķermeņa masas dienā. CONTAM grupa secināja, ka pašreizējā aplēstā pastāvīga eksponētība perhlorātam ar uztura starpniecību var jo īpaši apdraudēt tādus intensīvus patērētājus jaunākajās iedzīvotāju vecuma grupās, kam ir viegla vai vidēja joda nepietiekamība. Turklāt iespējamas bažas rada ar krūti barojamu zīdaiņu un mazu bērnu pašreizējā aplēstā īstermiņa eksponētība perhlorātam, kuri jodu uzņem nepietiekamā daudzumā.

(3) Lai mazinātu riska novērtējuma nenoteiktību, CONTAM grupa ieteica dalībvalstīm vākt papildu datus par perhlorāta sastopamību pārtikā Eiropā, īpašu uzmanību pievēršot dārzeņiem, mākslīgajiem maisījumiem zīdaiņiem, pienam un piena produktiem.

(4) Lai uzraudzītu perhlorāta klātbūtni pārtikā, jo īpaši pārtikā, kuras paraugi ņemti pēc 2013. gada 1. septembra, kad tika ieviesti ietekmes mazināšanas pasākumi, pamatojoties uz zinātnisko ziņojumu, tika pieņemts Komisijas Ieteikums (ES) 2015/682 (4).

(5) Iestāde veica novērtējumu par cilvēka eksponētību perhlorātam, ņemot vērā tās datubāzē pieejamos sastopamības datus no paraugiem, kas ņemti pēc 2013. gada 1. septembra, un 2017. gadā publicēja zinātnisku ziņojumu “Novērtējums par Eiropas iedzīvotāju eksponētību perhlorātam ar uztura starpniecību” (5).

(6) CONTAM grupa 87. plenārsēdē 2017. gada novembrī (6) izskatīja rezultātus, kas atspoguļoti ziņojumā par perhlorāta saturu pārtikā, un secināja, ka ziņojumā minētie eksponētības līmeņi lielā mērā atbilst līmeņiem, kas minēti CONTAM grupas 2014. gada atzinumā. Ņemot vērā iepriekš noteikto pieļaujamo dienas devu 0,3 μg uz kg ķermeņa masas dienā, CONTAM grupa apstiprināja secinājumu, ka pašreizējā pastāvīga un īslaicīga eksponētība perhlorātam var radīt bažas par cilvēka veselību.

(7) Tāpēc ir lietderīgi noteikt maksimāli pieļaujamo perhlorāta koncentrāciju gan pārtikas produktos, kas satur ievērojamu perhlorāta daudzumu un tādējādi ievērojami ietekmē cilvēka eksponētību perhlorātam, gan pārtikas produktos, kuri var radīt neaizsargāto iedzīvotāju grupu, piemēram, zīdaiņu un mazo bērnu, eksponētību perlorātam.

(8) Tādēļ Regula (EK) Nr. 1881/2006 būtu attiecīgi jāgroza.

(9) Lai pārtikas apritē iesaistītie tirgus dalībnieki varētu pielāgoties jaunajām prasībām, kas noteiktas šajā regulā, tiem būtu jādod laiks. Tāpēc perhlorāta maksimāli pieļaujamās koncentrācijas piemērošanas datums attiecībā uz minētajiem produktiem būtu jāatliek.

(10) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 1881/2006 pielikumu groza saskaņā ar šīs regulas pielikumu.

2. pants Šīs regulas pielikumā uzskaitītos pārtikas produktus, kas likumīgi laisti tirgū pirms 2020. gada 1. jūlija, drīkst turpināt tirgot līdz to minimālā derīguma termiņa vai izlietošanas termiņa beigām.

3. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no 2020. gada 1. jūlija.

Šī regula uzliek saistības kopumā un ir tieši piemērojama visās dalībvalstīs. Briselē, 2020. gada 20. maijā Komisijas vārdā – priekšsēdētāja Ursula VON DER LEYEN

(1) OV L 37, 13.2.1993., 1. lpp.

(2) Komisijas Regula (EK) Nr. 1881/2006 (2006. gada 19. decembris), ar ko nosaka konkrētu piesārņotāju maksimāli pieļaujamo koncentrāciju pārtikas produktos (OV L 364, 20.12.2006., 5. lpp.).

(3) EFSA CONTAM grupa (EFSA Ekspertu grupa jautājumos, kas saistīti ar piesārņojumu pārtikas apritē), 2014. Scientific Opinion on the risks to public health related to the presence of perchlorate in food, in particular fruits and vegetables. EFSA Journal, 2014. gads; 12(10):3869 (106 lpp.). doi:10.2903/j.efsa.2014.3869,http://www.efsa.europa.eu/en/efsajournal/pub/3869.

(4) Komisijas Ieteikums (ES) 2015/682 (2015. gada 29. aprīlis) par perhlorāta klātbūtnes monitorēšanu pārtikā (OV L 111, 30.4.2015., 32. lpp.).

(5) EFSA (Eiropas Pārtikas nekaitīguma iestāde), Arcela D, Binglia un Vernazza F, 2017. Scientific Report on the Dietary exposure assessment to perchlorate in the European population, EFSA Journal 2017; 15(10):5043, 24 lpp., https://doi.org/10.2903/j.efsa.2017.5043.

(6) http://www.efsa.europa.eu/sites/default/files/event/171121-m.pdf